Document ID: 32005R0570

KOMISIJAS REGULA (EK) Nr. 570/2005
(2005. gada 14. aprīlis),
ar ko groza Regulu (EK) Nr. 118/2005 attiecībā uz maksimāli pieļaujamā budžeta apjoma noteikšanu tiešajiem maksājumiem, ko piešķir saskaņā ar Padomes Regulas (EK) Nr. 1782/2003 71. pantu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un groza Regulas (EEK) Nr. 2019/93, (EK) Nr. 1452/2001, (EK) Nr. 1453/2001, (EK) Nr. 1454/2001, (EK) Nr. 1868/94, (EK) Nr. 1251/1999, (EK) Nr. 1254/1999, (EK) Nr. 1673/2000, (EEK) Nr. 2358/71 un (EK) Nr. 2529/2001 (1), un jo īpaši tās 71. panta 2. punktu,
tā kā:
(1)
Maksimāli pieļaujamā budžeta apjoms 2005. gadā tiešajiem maksājumiem, ko piešķir saskaņā ar Regulas (EK) Nr. 1782/2003 71. panta noteikumiem, ir noteikts IV pielikumā Regulai (EK) Nr. 118/2005, ar ko groza Padomes Regulas (EK) Nr. 1782/2003 VIII pielikumu un nosaka minētajā regulā paredzētās vienreizējo maksājumu shēmas daļējas vai fakultatīvas īstenošanas maksimāli pieļaujamo budžeta apjomu un vienoto platībmaksājumu shēmas gada finansējuma summas.
(2)
Aprēķinot tiesības uz vienreizējiem maksājumiem, Francija nesen atklājusi būtisku atšķirību starp finanšu rezultātiem, kas iegūti, izmantojot atsevišķus fiziskus datus, kuri saistīti ar dažādiem tiešajiem maksājumiem pārskata periodā, pēc kuriem nosaka pamatsummu, un datiem, ko Francija nosūtījusi un ko izmantojusi, lai noteiktu maksimāli pieļaujamo budžeta apjomu, kuru piemēro dažādiem Regulā (EK) Nr. 118/2005 paredzētiem tiešajiem maksājumiem.
(3)
Ir jāgroza maksimāli pieļaujamā budžeta apjoms Francijā 2005. gadā attiecībā uz tiešajiem maksājumiem, kas noteikti ar Regulu (EK) Nr. 118/2005.
(4)
Tādēļ ir jāgroza Regula (EK) Nr. 118/2005.
(5)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 118/2005 IV pielikumu aizstāj ar šās regulas pielikuma tekstu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 14. aprīlī

Labels: 4
19
5
6